**NUTEN**

Nuten eller Espelandsnuten er fjellstølen til Espeland og ligg vest og oppfor Botn, oppunder Saua-nuten I 770 meters høgde. Her hadde alle bruka sel. Her støla dei med Telemarkskyr og elles sau på beite i fjellet. (Espeland har og støl på Botn) Då Johs. Røkenes vart eigar av bnr 1 og 2 reiv han båe sela og bygde opp eit nytt av den likaste materialen. Bnr 3 og 4 hadde budeie i lag. Ho budde i selet til bnr 3, Der var ikkje træe på Nuten.

Buføringsvegen var om Botn og om Nordrebotn der dei kunne krysse elva best. Dei hadde liggjande materialer til bru som dei kunne sette opp etter behov og som dei tok nedfør vinteren kom. Mellom Nuten og Espeland hadde dei ein snarveg som gjekk rett bak husa på Espeland, denne gjekk for namnet om Hamrane. Her brukte dei om lag ein time alt etter kor mykje bør dei bar.

Vinteren 1932 køyrde Jos. Røkenes eit vasshjul fra Liaset om Olastøl til Nuten. Dette var ei bragd som det gjekk gjetord om. Vasshjulet vart oppsett i Nutebekken. Han sette og opp ein løypestreng ned til Espeland. Med hjelp av dragelina og vasshjulet vart mjølkespanna bremsa ned, og tomspann og andre varer dregne oppatt på løypestrengen.

I Botn hadde han ein kvernkall i staden for vasshjul. Mjølka gjekk til hotella i Ulvik med rutebilen, og tomspanna kom attende. Dei siste åra dei støla hadde Johannes Røkenes telefon til Nuten. Løypestrengen var leidning, og den andre gjekk i jorda. Bnr 1 slutta å støla i 1947, dei andre slutta året etter. Løypestrengen vart teken ned og nytta som armeringsjarn ved husbygging heime. Selet til Johs. Røkenes vart teke ned i 1956 og materialen merka med tanke på å byggja opp att. I dag er det berre selet til Odd Ystanes som står att.

Ingebjørg og Anders Kolskår leigde selet til Anders Nesbø på Nuten ei tid. Dei vølte om det og bruka det ein del år. Vinteren 2004-2005 seig selet saman.

GOD TUR!

Granvin Turlag

Kjelde : «*Stølane i Granvin» av Torbjørn Seim og lokalkjende*